Danske youtubere står i kø for at reagere og “roaste” Stram Kurs og partilederen, Rasmus Paludan, der hen over sommeren er gået viralt på YouTube. Paludan er nemlig ægte meme-materiale. Foto: John Randeris / Ritzau Scanpix

Hvis der er nogen, der har formået at sætte et mediecirkus i svingninger, så er det Rasmus Paludan, partileder af det højrenationalistiske parti Stram Kurs. Ikke pga. pressestrategisk snilde, men fordi han inkarnerer internettets opskrift på en meme, forklarer Katrine Pedersen, der er ekspert i kommunikation og medieudvikling.

Forleden blev Rasmus Paludans parti, Stram Kurs, smidt af YouTube på grund af overskridelse af platformens retningslinjer. Grænsen gik, da han filmede sin jagt på en kvinde iklædt burka . På videoen filmes en kvinde, der kommer ud af et supermarked iført burka. Rasmus Paludan kontakter politiet og beslutter sig for at følge efter kvinden, til politiet kommer. Hun påpeger igen og igen, at han skal gå væk, og ”det er ulovligt at tage billeder og optage folk uden deres tilladelse”, hvortil Rasmus Paludan svarer: ”Det er ikke ulovligt, det må jeg gerne,” mens han fortsætter med at forfølge hende.

Til sidst kommer en gruppe mennesker til for at hjælpe kvinden, og Rasmus Paludan ringer til politiet: ”Hallo, jeg har brug for Københavns Politi lige med det samme på Sjælør Boulevard. Ja, men kan de ikke skynde sig lidt?” Gruppen omkring ham råber noget utydeligt, og han svarer: ”Nej, jeg er ikke ved at begynde at græde, men jeg synes selvfølgelig ikke, at det er rart, at når jeg siger, at I skal gå væk, så begynder I at kaste noget i ryggen på mig”. På Twitter skriver han: ”Retssag mod @TeamYouTube pga. politisk censur. De LUKKER @Stram_Kurs' kanal, fordi partilederen viste livevideo af #kriminel #burka kvinde. Skandale!”

Rasmus Paludan har hen over sommeren og sensommeren turet Danmark rundt med, hvad han selv kalder “Demonstration for Danmark og mod ghettoens fremmede kriminelle samfundstabere.” Han har bl.a. afholdt ”demonstration mod Folkemødet og dets islamofile, eskapistiske og skønmaleriske afvikling” og ”Demonstration for HOMO-Islam – verdens største homo-religion” med locations, som han kalder ”Hede-HOMO-parken” eller "Volls-HOMO-Mose".